CELEX: 32019D0902
Language: ro
Date: 2019-05-28 00:00:00
Title: Decizia de punere în aplicare (UE) 2019/902 a Comisiei din 28 mai 2019 privind o măsură luată de Suedia în temeiul Directivei 2006/42/CE a Parlamentului European și a Consiliului de interzicere a introducerii pe piață a unei platforme de ridicare tip foarfecă pentru vehicule (model TL530LF) produsă de TWA Equipment S.r.l. [notificată cu numărul C(2019) 3886] (Text cu relevanță pentru SEE.)

3.6.2019   
               
               
                  RO
               
               
                  Jurnalul Oficial al Uniunii Europene
               
               
                  L 144/47
               
            
         DECIZIA DE PUNERE ÎN APLICARE (UE) 2019/902 A COMISIEI
         din 28 mai 2019
         privind o măsură luată de Suedia în temeiul Directivei 2006/42/CE a Parlamentului European și a Consiliului de interzicere a introducerii pe piață a unei platforme de ridicare tip foarfecă pentru vehicule (model TL530LF) produsă de TWA Equipment S.r.l.
         
            
               [notificată cu numărul C(2019) 3886]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2006/42/CE a Parlamentului European și a Consiliului din 17 mai 2006 privind echipamentele tehnice și de modificare a Directivei 95/16/CE (1), în special articolul 11 alineatul (3) al doilea paragraf,
         întrucât:
         
                     (1)
                  
                  
                     La 20 iulie 2017, Suedia a informat Comisia cu privire la o măsură pe care a luat-o în conformitate cu articolul 11 alineatul (1) din Directiva 2006/42/CE de interzicere a introducerii pe piață a unei platforme de ridicare tip foarfecă pentru vehicule (model TL530LF) produsă de TWA Equipment S.r.l., Via Inn s.n.c. 65015, Montesilvano (PE), Italia (denumită în continuare „producătorul”) și distribuită de Lidköpings Carpart AB, Plaststagan 12C, 53155 Lidköping, Suedia (denumită în continuare „Carpart”).
                  
               
                     (2)
                  
                  
                     Suedia a luat măsura deoarece a considerat că platforma de ridicare tip foarfecă pentru vehicule nu îndeplinește cerința esențială de sănătate și siguranță prevăzută la punctul 4.1.2.6 litera (c) din anexa I la Directiva 2006/42/CE. Dispoziția respectivă impune ca echipamentele tehnice să fie proiectate și construite astfel încât să nu se producă alunecări periculoase sau căderea liberă și neașteptată a încărcăturii, chiar și în cazul unei căderi parțiale sau totale a tensiunii de alimentare sau în cazul în care operatorul oprește funcționarea echipamentului. Suedia a justificat măsura luată pe motiv că supapa de siguranță în caz de rupere a conductei nu funcționa în mod corespunzător, afectând funcționarea în condiții de siguranță a dispozitivelor de încărcare și prezentând riscuri potențial grave pentru siguranță. În plus, Suedia a susținut că anumite elemente de siguranță erau dezactivate (și anume, senzorii de presiune) atunci când ascensorul era coborât prin utilizarea butonului „coborâre completă”, acest lucru putând conduce la o dezechilibrare a căilor de rulare.
                  
               
                     (3)
                  
                  
                     După primirea notificării privind măsura de salvgardare întreprinsă de Suedia, Comisia a inițiat consultări cu părțile implicate pentru a le cunoaște opiniile. La 12 august 2017, Comisia a trimis o scrisoare producătorului, la care acesta nu a răspuns. Conform informațiilor comunicate Comisiei de către autoritățile suedeze, Carpart nu mai furnizează produsul în cauză pe piața suedeză. În plus, Carpart a arătat că supapele de siguranță în caz de rupere a conductei instalate în fabrică sunt în curs de înlocuire cu supape de siguranță în caz de rupere a conductei îmbunătățite pe elevatoarele pentru vehicule tip TWA – model TL530LF care au fost deja livrate în Suedia. Autoritățile suedeze au salutat acțiunile întreprinse de Carpart în vederea îmbunătățirii siguranței modelului TL530LF.
                  
               
                     (4)
                  
                  
                     Explicațiile oferite de Suedia și documentația aflată la dispoziția Comisiei demonstrează că platforma de ridicare tip foarfecă pentru vehicule model TL530LF nu îndeplinește cerința esențială de sănătate și siguranță prevăzută la punctul 4.1.2.6 litera (c) din anexa I la Directiva 2006/42/CE.
                  
               
                     (5)
                  
                  
                     Măsura luată de Suedia este necesară pentru a se asigura că platforma de ridicare tip foarfecă pentru vehiculele model TL530LF nu prezintă riscuri grave pentru siguranță din cauza funcționării defectuoase a supapei de siguranță în caz de rupere a conductei sau a dezactivării anumitor elemente de siguranță. Numai o interdicție va garanta că produsul nu este introdus pe piață până când nu se respectă cerința esențială de sănătate și siguranță relevantă.
                  
               
                     (6)
                  
                  
                     Prin urmare, măsura de salvgardare luată de Suedia este adecvată, necesară și proporțională și trebuie considerată justificată,
                  
               ADOPTĂ PREZENTA DECIZIE:
         
            Articolul 1
            Măsura întreprinsă de Suedia de interzicere a introducerii pe piață a unei platforme de ridicare tip foarfecă pentru vehicule (model TL530LF) produsă de TWA Equipment S.r.l., Via Inn s.n.c. 65015, Montesilvano (PE), Italia, și distribuită de Lidköpings Carpart AB, Plaststagan 12C, 53155 Lidköping, Suedia, este justificată.
         
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 28 mai 2019.
            
               
                  Pentru Comisie
               
               Elżbieta BIEŃKOWSKA
               
                  Membru al Comisiei
               
            
         
         
            (1)  JO L 157, 9.6.2006, p. 24.